Nihn Paul Kijilikoau Keiou oang Mwomwohdjohn
Corinth
Oarlap in Kijilikoau oauwe
Nihn Paul Kijilikoau Keiou oang Mwomwohdjohn Corinth ne insingdi pwa en padahkihoang joauloang in Corinth doahroar iren kahpwal pwi ma pid mourin joauloang apel ahr pwojon, kahpwal kan ma pwokda nehn mwomwohdjohu ma Paul kouda wijahu. Nehn anjoauwo Corinth wia kahnihmw koalik oau nehn Greece, apel poajoan koaun in Achaia, nehn Rome. Ih indandki pwoaida mwehu in ah noasnoaski dipwjoau, ling in ahr siahk in japw, roakin mour juwed nehn pwungen sowoa kan, apel dir in loapin lamlam.
En wahnpoaroan Paul ma ih keiou pwunodki: Kahpwal kan ma doahr jaminmin apel mour juwed nehn mwomwohdjo, apel dahkij koanoahng nehn pwungen woal apel lihkan, pwilihkihla iroa pwi ma pid doahroar pwoapwoaud, iroa ma pid kadeik nehn mohngiong, koajoandihn mwomwohdjo, kijakij kan jang Ngen Joaroawi, apel iejdahn armaj mehdi kan. Nehn erpis in Paul kajalehda doahr ah japoang iroa pwiai ma kin sikesik nehn Rongmwehuwo.
Nehn iroa koalik 13, ma kajalehda limpoak ma wia en Koahs kijakij keiou mwehu oang nah armaj kan. Dapwa ioar wija ma keiou dehde oang armaj kan nehn puk oauwe.
Audoapoa in Oarlap
Sapin kijilikoau 1:1-9
Jaminmin in nehn mwomwohdjo 1:10—4:21
Siahk in nenek apel mourin nehn peneinei 5:1—7:40
Joauloang kan apel joahjoauloang kan 8:1—11:1
Mourin mwomwohdjo apel Kaudek 11:2—14:40
Iejdahn Christ apel Iejdahn joauloang kan 15:1-58
Meiroang in mwani oang joauloang in Judah kan 16:1-4
Iroa pwi doahr pein ih apel kaimwjeklahn ah sikesik 16:5-24
1
1 Jang Paul, ma ne oaloahdi doadoahk in wahnpoaroan in Christ Jesus ki kupwuren Koahs, apel jang ipen riasai Sosthenes —
2 +Oang mwomwohdjohn Koahs ma mine Corinth, oang ohroj ma Koahs pangin pwa irai en wiahla Nah armaj joaroawi ipen Christ Jesus; doahroar armaj ohroj, wija ohroj, kamwai pwongi asai Koaun Jesus Christ, arai Koaun apel asai Koaun.
3 Kalahngan apel popohl jang Jamasai Koahs apel asai Koaun Jesus Christ oang kamwai.
Kapai Jang Ipen Christ
4 Ngoahi kin kapingkalahngankihoang oai Koahs anjoau ohroj kalahnganno ma Ih kioang kamwai in oadoan Christ Jesus. 5 Pwa nehn amwai ne minmin oang Christ, kamwai koapwoahpwoahkihla joang ohroj pwilihkihla padahk apel loalkoang ohroj. 6 Amwai kadehde doahr Christ kin inenin pwoaida mwehu ipamwai. 7 Kahrehda johpwa kapai oau mine ma kamwai johpwa oaloa nehn amwai joujowi japahldohn asai Koaun Jesus Christ. 8 Ih ma pirin pel kaskasihkei kamwai oaroh lel in imwin, pwa en johpwa ekij japwung ipamwai nehn Rehnin asai Koaun Jesus Christ. 9 Kamwai kak liki Koahs, Koahsso ma pangindo kamwai pwa kamwai en kin pwili minmin oang Nah Iehroj, Jesus Christ, asai Koaun.
Jaminmin nehn Mwomwohdjo
10 Rioai kan, in oadoan asai Koaun Jesus Christ, ngoahi poaki in ngidngid ipamwai, kamwai ohroj en kin pwungkihpene dahkij kamwai en pwa, a kamwai en joah mweidoahng jaminmin en kin mine nehn pwungamwai; pwa koanoahng kamwai en kin ankihpene lamlam oauwoar. 11 Rioai kan, ngoahi kidaldahjang ipen epwi kijehn peneinei in Chloe doahr akmai kan nehn pwungamwai kan. 12 +Doari, a ioar mehwa me ngoahi nimen sikoa doahr amwai kin liaksohrohrpene: emen kin akkakpwungki siksikoa, pwa, “Ngoahi ioangoan Paul” a emen pwa, “Ngoahi ioangoan Apollos,” a emen pwa, “Ngoahi ioangoan Cephas*,” a emen pwa, “Ngoahi ioangoan Christ,” 13 Doari, a imdoahr? Christ en pwalpijoang wiahda pwihn pwi? Ioar Paul ma kalohpwuhla ki kamwai? Ke kamwai poapdaijla in oadoan Paul?
14 +Ngoahi kapingkalahngankihoang Koahs oai johpwa poapdaijihla emen kamwai likin Crispus apel Gaius. 15 Doari, johpwa emen kamwai kak pwa ih poapdaijla in oadoaihoa. 16 +Eh, ngoahi ma poapdaijihla Stephanas apel ah peneinei; a ngoahi johpwa samsaman pwa ngoahi poapdaijihla emen sohrohr. 17 Christ johpwa kadardo ngoahi pwa ngoahi en poapdaiji armaj, a pwa ngoahi en kapahrakki Rongmwehu, audi in mwomwen loalkoang in armaj, pwa siahk oauwe pirin kihjang manman unjek in mehdihn Christ in lohpwuhwo.
Christ, Ioar Manman apel Erpis in Koahs
18 Pwa Mahjan ma doahr en Christ mehdi in lohpwuhwo ioar mehkij ma mwahl ipen irai kan ma joaloangla; a ipen kisai ma ne koamoaurla kan, ioar manman in Koahs. 19 +Pwa Puk Joaroawi pwa,
“Ngoahi pirin koauwehla erpis in armaj loalkoang kan,
ngoahi pirin kihwehjang ipoai maram in armaj sukuhl kan.”
20 +Doari, a ia kaspoan armaj loalkoang ke armaj sukuhl koalik ke irai kan ma anki lamlam dei in jampah kan? Koahs joah ne kajalehda doahr loalkoang in jampah oauwe ma wia mehkij mwahl?
21 Pwa en doahroar erpis in Koahs, Ih johpwa mweidoahng jampah en marainkihla Ih in pein arai loalkoang. Pwa Koahs ne koajoanehdi en koamoaurla armaj pwojon kan ki doadoahk in kapahrakki Rongmwehu, ma jampah kin wiahki pwa doadoahk mwahl oau. 22 Doari, mihn Jew kan kin mwehuki manman en wia mihn kadehde doadoahk oauwe, apel mihn Greece kan kin rapahki erpis. 23 A kamai, kamai kin kapahrakki Christ ma lohpwuhlahu, sikesik pas ma kin kalioas oang mihn Jew kan, apel mihn likin kan pwa johkaspoa. 24 A ipen irai kan ma Koahs ne pangin, mihn Jew apel doahroar mihn likin kan, sikesik pase ioar Christ ma ioar manman in Koahs apel erpis in Koahs. 25 Pwa mehkij ma kin mwomwen pweipwei ipen Koahs ih kin koalikjang loalkoang in armaj; apel mehkij ma kin mwomwen jasihkei ipen Koahs, kin uhdahn koalikjang sihkei in armaj.
26 Rioai kan, kamwai samsaman ia kamwai anjoauwo ma Koahs pangin kamwai. Jangin en armaj kapang kamwai jipid ma loalkoang, ke manman, ke laplap in doahr lamlam in jampah. 27 Koahs pilda armaj ma jampah kin pwa pweipwei pwa en kamehkihda ihr ma loalkoang kan. A Ih pel pilda armaj ma jampah kin pwa jasihkei pwa en kamehkihda ihr ma sihkei kan. 28 Ih pilda armaj kan ma jampah wia mwahlki apel lioassoang apel lemleme pwa ihr joh mehkij pwa en koauwehla dahkij ma jampah lemleme pwa kajampwal. 29 Doari, me woahwoahki johpwa emen kak en juweiki mehkij mwohn Koahs. 30 A Koahs ukdo kamwai pwa kamwai en minmin oang Christ Jesus apel Christ wiahla asai erpis in Koahs, kisai ne pwungla ipen Christ, ne wiahla Nihn Koahs armaj joaroawi, apel jaldekla. 31 +Doari, ne doahroar da ma Puk Joaroawi pwa,
“Armaj men ma nimen juweiki mehkij,
a ih en juweiki dahkij ma Koaunno ne wiahda.”
+ 1:2 Wih 18:1 + 1:12 Wih 18:24 * 1:12 Cephas Ma pel adanki Peter. + 1:14 Wih 18:8; Wih 19:29; Rom 16:23 + 1:16 1Cor 16:15 + 1:19 Isa 29:14 + 1:20 Job 12:17; Isa 19:12; 33:18; Isa 44:25 + 1:31 Jer 9:24