2
Padahk in Christ ma Lohpwuhlahu
1 Rioai kan, nehn oai alwe ipamwai pwa ngoahi en padahkihoang kamwai ririn mehlel* in Koahs. Ngoahi johpwa doadoahkki lal koalik apel kaskuhl koalik. 2 Pwa nehn oai minmine ipamwai, ngoahi lemehda pwa ngoahi en moalkoahla meohroj, ioarroar Jesus Christ, in mehlel Ah mehdi in lohpwuhwo. 3 +A nehn oai lelwe ipamwai ngoahi jasihkei apel roarroarki oai majpwehk. 4 Oai sikesik apel kapahrak kan ma ngoahi wiahng kamwai, ngoahi johpwa wia in mwomwen armaj kidal sikesik ke in loalkoang in jampah, a in kadehde mwehu ki sihkei apel manman in Ngenin Koahs. 5 Pwa amwai pwojon en joah poahjoankihda loalkoang in armaj, a en poahjoankihda manman in Koahs.
Erpis in Koahs
6 Kamai kin kapahrakki doahr joangoan loalkoang oau oang irai kan ma ne mahla nehn loapin ngen. A jaudi loalkoang ma kijehn jampah oauwe, ke kijehn manman kan ma koaun jampah — manman kan ma ne joajjoaloangla. 7 Doari, loalkoang ma kamai kin siksikoa, ioar en Koahs, erpis ma rir jang armaj kan, ma Koahs ne pilda pwa en kalingihkihla kisai, mwohn en jampah wiawihda. 8 Erpis ma johpwa koaun in jampah men woahwoahki doahr; pwa ma irai pirin kidal, irai johpwa pirin kalohpwuhla Koaun in klohriho. 9 +A doahr Puk Joaroawi ah sikoa,
“Joang kan ma armaj kahjikkoar kapang, ke rong,
joang kan ma armaj kahjikkoar lemehda en kak wiawi,
ioar ma Koahs ne koaunopdahng irai kan ma kin ipwilki Ih.”
10 Mine mehpwi ma Koahs ne kajalehioang kisai jang in Nah Ngen Joarwiho. Pwa Ngenin Koahs kin kidal meohroj, apel wija loal kan nehn kupwuren Koahs. 11 Pwa doahroar ipen epwi armaj, pein ngeninno ma mine loaloa ma kin kidal meohroj doahroar pein ih. A ioar pel doahroar ipen Koahs, Ngenin Koahs kalahpwuk ma kin kidal meohroj doahroar Koahs. 12 Doari, kisai johpwa oaloa ngenin jampahioauwe, a pwa Ngen Joarwiho ma Koahs kadardo pwa en kakidalihki kisai meohroj ma Koahs ne kioang kisai.
13 Doari, kamai johkin kawoahwoa in loalkoang in armaj, a a kamai kin kawoahwoahki mehkan ma mehlel in pali Ngen, oang irai kan ma anki Ngen Joaroawi. 14 Pwa armaj ma joh kin anki Ngen Joaroawi, ih johkak oaloa kijakij kan ma jang ipen Ngenin Koahs. Ih pirin pel johpwa woahwoahki joang pwiai, pwa ih kin wiahki Ngen Joarwiho mehkij mwahl. Pwa woahwoa in mehpwiai janngoar Ngen Joarwiho. 15 Doari, armaj men ma Ngen Joaroawi kin mine ipoa ih kin kak kajawi meohroj, a johpwa armaj emen kak kajawi ih. 16 +Pwa in doahr Puk Joaroawi pwa,
“Inje ma kidal kupwuren Koaunno?
Inje kak kaweidi Ih?”
A kisai anki kupwuren Christ.
* 2:1 ririn mehlel epwi Puk Joaroawi pwa kadehde doahr Koahs. + 2:3 Wih 18:9 + 2:9 Isa 64:4 + 2:16 Isa 40:13